Superrugby: Tahs, Highlanders en Hurricanes seëvierDaar gaan nog lang trane by die Waratahs en in Australiese rugby gehuil word as Israel Folau se loopbaan tot ŉ einde kom, of so is daar ná die eerste helfte van die Superrugby-wedstryd tussen die Waratahs en Rebels op die SCG, die tuiste van die Australiese krieketspan, geglo. Die Rebels was met rustyd met 20 – 7 voor, maar die Waratahs het hulle betyds reggeruk en met 23 – 20 gewen. Die Waratahs was in die eerste helfte sonder fut en het planloos voorgekom. Die gebeure van die afgelope paar weke het met die spelers se koppe gesmokkel, want dit het gelyk of Folau se toekoms in rugby, wat aan ŉ baie dun draadjie hang oor sy geloofsuitsprake op Twitter, beslis die spelers se energie getap het. As die Wallaby-afrigter, Michael Cheika, toe gehoop het dat Kurtley Beale sommer soomloos vir Folau in die nommer 15-trui sal vervang, sou hy straks twee keer gedink het. Beale is boonop deur Reece Hodge, heelagter van die Rebels, oorskadu. Maar in die tweede helfte, toe die senuwees bedaar het en die Rebels hulle weer aan ŉ algehele gebrek aan dissipline skuldig gemaak het, het Beale-hulle, saam met die strydros Michael Hooper wat in sy 100ste wedstryd gespeel het, na die tweede rat oorgeskakel en gewys daar is hoop, met of sonder Folau. Die Rebels, wat verlede week teen die Stormers slae gekry het, het in die week glo selfondersoek gedoen. Maar ai, as dit is hoe hulle na hulself in die spieël kyk, wag groot probleme vorentoe, veral vir die afrigter, Dave Wessels. Jy kan nie soveel strafskoppe afstaan nie, jy kan nie weer (dié keer twee) geelkaarte afstaan nie, jy kan nie die reëls só bly oortree nie. Teen die Waratahs soek jy mos vir moeilikheid, sommer groot moeilikheid, en dis presies wat gebeur het. Vir die Waratahs is ŉ week vol probleme en moddergooiery darem goed afgesluit. Puntemakers: Waratahs 23 (7): Drieë: Adam Ashley-Cooper, Bernard Foley: Doelskoppe: Foley (2). Strafdoele: Foley (3). Rebels 20 (20): Drieë: Reece Hodge, Billy Meakes. Doelskoppe: Quade Cooper (2). Strafdoele: Cooper, Reece Hodge. * In Nieu-Seeland gaan daar ŉ groot gestoei wees later vanjaar om tot die uitspeelrondes van die Superrugbyreeks deur te dring. Dit het gevolg nadat die Highlanders Saterdagoggend in Dunedin hul aanspraak net-net lewendig gehou het toe hulle die Blues met 24 – 12 geklop het en die Chiefs in Hamilton teen die Lions vasgeval het. Die Highlanders (18 punte) het nou hul neuse voor die Chiefs (17) in die Nieu-Seelandse afdeling gekry, met die Blues (20) net ŉ kortkop voor. Neem maar aan dat Crusaders (34) en Hurricanes (27), wat ŉ broekskeurvertoning teen die Sunwolves gelewer het, na alle waarskynlik sal deurdring. Die Highlanders, wat laas op 22 Februarie ŉ oorwinning gesmaak en die eerste keer sedert 2013 vyf keer in ŉ ry verloor het, het sake effe reggestel toe hulle die Blues geklop het. Maar onthou die Blues is geen westrydwenners nie, hulle het te veel ooglopende leemtes, hulle gaan nog ŉ lang paadjie moet stap voordat hulle die glorieryke dae gaan herwin. Puntemakers: Highlanders 24 (7): Drieë: Shannon Frizell, strafdrie (7 punte), Matt Faddes. Doelskoppe: Josh Ioane (2). Strafdoel: Ioane. Blues 12 (5): Drieë: Tom Robinson, Melani Nanai. Doelskop: Harry Plummer. * Die Sunwolves het in ŉ volgepakte Prince Chichibu-stadion byna die hoogaangeskrewe Hurricanes ontspoor. Die Hurricanes, wat sonder hul All Black-wedstrydwenners soos Beauden en Jordie Barrett gespeel het, het op hul nerwe met 29 – 23 deurgeskraap nadat hulle rustyd nog met 10 – 23 agter was. Die Sunwolves trek vanjaar soos ŉ vars briesie deur die Superugbyreeks. Ja, daar is bitter min Japanners in hul span, maar hulle speel met oorgawe en ondernemingsgees en watter ander span kan met ŉ volgepakte stadion spog? Sowat van geesdrif en gees is daar lanklaas gesien. Kom ons plaas hul vertonings in perspektief: Die Sunwolves (24) het tot dusver meer drieë as die Bulls (21), Sharks (20) en Stormers (16) gedruk. Hulle het ook meer punte as die Bulls, Sharks, Jaguares en Stormers aangeteken. Verdien hulle dit regtig om in 2020 uit die reeks geskop te word? Puntemakers: Hurricanes 29 (10): Drieë: TJ Perenara, Ben Lam, Chase Tiatia, Wes Goosen. Doelskoppe: Fletcher Smith (3). Strafdoel: Smith. Sunwolves 23 (23): Drieë: Semisi Masirewa (2). Doelskoppe: Hayden Parker (2). Strafdoele: Parker (3).